วรรณมองหุ้นแกว่งตัวแคบจับตา‘สเปน’
บลจ.วรรณ จับตาสเปน หวั่นดิ้นขอเงินช่วยเหลือ คาดหุ้นไทยแกว่งในกรอบ 1,2701,300
26 ก.ย. 2555

บลจ.วรรณ จับตาสเปน หวั่นดิ้นขอเงินช่วยเหลือ คาดหุ้นไทยแกว่งในกรอบ 1,2701,300 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า แนวโน้มการลงทุนในตลาดหุ้นสัปดาห์นี้ให้น้ำหนักกับสถานการณ์เศรษฐกิจในยุโรป โดยเฉพาะสเปน ซึ่งคณะกรรมาธิการยุโรปจะเปิดเผยมาตรการปฏิรูปเศรษฐกิจของสเปนในวันที่ 27 ก.ย. ซึ่งนำไปสู่การให้ความช่วยเหลือทางการเงินแก่สเปน
อย่างไรก็ตาม ตลาดมีความหวังว่าแนวโน้มเศรษฐกิจยุโรปจะดีขึ้น ส่วนสหรัฐยังต้องติดตามรายงานจีดีพีไตรมาส 2 ซึ่งเป็นประมาณการครั้งสุดท้ายและตัวเลขในภาคอสังหาริมทรัพย์
นายวิน กล่าวว่า ในช่วงนี้คาดว่าหุ้นไทยน่าจะปรับตัวขึ้นได้ตามเงินทุนที่ไหลเข้ามาเพิ่มขึ้น โดยเฉพาะในตลาดเอเชียที่นักลงทุนมองว่าค่าเงินและเศรษฐกิจจะได้ประโยชน์จากการออกมาตรการผ่อนคลายเชิงปริมาณรอบที่ 3 (คิวอี 3) ของสหรัฐ และมาตรการผ่อนคลายนโยบายการเงินของธนาคารกลางญี่ปุ่น 
สำหรับปัจจัยที่สำคัญอื่นๆ คือ การเคลื่อนไหวของค่าเงินเหรียญสหรัฐและราคาน้ำมัน จึงคาดว่าหุ้นไทยจะแกว่งตัวในกรอบ 1,270–1,300 จุด 
สำหรับกองทุนเปิดวรรณเฟล็กซ์แอ็คทีฟ 2 (ONEFLEXACTIVE 2) ซึ่งเปิดขายครั้งแรกเมื่อสัปดาห์ที่ผ่านมา ระดมทุนได้กว่า 240 ล้านบาท
นายวิน กล่าวว่า แม้หุ้นจะปรับตัวสูงขึ้น แต่ไม่เป็นอุปสรรคต่อการบริหารกองทุนในกลุ่มเฟล็กซ์แอ็คทีฟ เนื่องจากกองทุนเน้นการจัดสัดส่วนหลักทรัพย์ เพื่อให้ได้ผลตอบแทน 5% ในเวลา 4 เดือน
บลจ.ฟินันซ่า ขายกองทุนเปิดฟินันซ่าตราสารหนี้พลัส โรล โอเวอร์ 3 เดือน 6 ตั้งแต่วันที่ 25 ก.ย.–1 ต.ค.นี้ ลงทุนในเงินฝากต่างประเทศและตราสารหนี้ในประเทศ อายุ 3 เดือน คาดผลตอบแทน 3.20% ต่อปี